YouTube, Facebook blok rekeninge van Oekraïnse separatiste‘n Soldaat van Oekraïne staan wag op die grens tussen Oekraïne en Rusland. (Foto: STEPANOV / AFP) YouTube en Facebook het Vrydag verskeie rekeninge wat verbind word met Oekraïnse separatiste geblok terwyl spanning tussen Moskou en die Weste oor Rusland se moontlike inval van sy voormalige Sowjet-buurland toeneem. Die wegbreekstreke teen die grens met Rusland is in ŉ gewapende konflik met die Oekraïnse weermag gewikkel sedert Rusland die Krim-skiereiland in 2014 geannekseer het. Verskeie kanale wat bedryf word deur separatiste-owerhede in die selfverklaarde Lugansk People’s Republic en die Donetsk People’s Republic is ontoeganklik. Die Lugansk People’s Republic het op sy amptelike nuuswebwerf gesê sy kanale is “sonder verduideliking” geblok. Die kanaal van die Lugansk-inligtingsentrum was Vrydag af en ŉ diensboodskap het gelui dat dit “opgeskort is weens die skending van YouTube se gemeenskapsriglyne”. Verskeie ander separatiste-kanale het dieselfde boodskap gedra, ook dié van die departement van inligting en die “volksmilisie” van die Donetsk-vesting. Facebook het ook die blad van Lugansk se “volksmilisie” geblok, het ŉ verteenwoordiger van die selfverklaarde republiek aan die Russiese staatsdiensagentskap RIA Novosti gesê. Daar was nie dadelik kommentaar van die Silicon Valley-reus nie. Oekraïne en sy Westerse bondgenote beskuldig Rusland daarvan dat hy die separatiste steun deur wapens en troepe oor die grens te stuur. Moskou ontken dit. Westerse leiers het die afgelope paar maande alarm gemaak oor ŉ moontlike Russiese aanval, terwyl Moskou reeds meer as 100 000 troepe teen sy grens met Oekraïne ontplooi het. Moskou hou vol hy het geen planne om Oekraïne in te val nie, maar het terselfdertyd verskeie veiligheidseise gemaak. Dit sluit in ŉ verbod op Oekraïne se aansluiting by die Noord-Atlantiese Verdragsorganisasie (Navo), in ruil vir de-eskalasie van die konflik.